Ressu (koira)

Ressu () on Charles M. Schulzin sarjakuvassa Tenavat esiintyvä Jaska Jokusen beagle-rotuinen koira. Jaska Jokusen ohella Ressu oli toinen Tenavissa sen koko ilmestymisen ajan mukana ollut hahmo, ja 1960-luvun lopulta alkaen Ressu esiintyi sarjassa jopa Jaska Jokusta enemmän. Sarjan alkuvuosina Ressu oli kuvattu oikean koiran kaltaisena (aluksi pentuna), mutta hahmo muuttui myöhemmin voimakkaasti ihmisenkaltaiseen suuntaan. Vaikka muuten käyttäytyykin monessa asiassa ihmisten tavoin, Ressu ei kuitenkaan osaa puhua. Sen sijaan Ressu ilmaisee itseään ajatuskuplien kautta. Ressu kuvittelee usein olevansa jotain muuta kuin koira.

 Hahmon kuvaus 
Ressu on valkoinen ja sillä on selässä musta täplä, minkä lisäksi sen luppakorvat ovat mustat. Myös Ressun lyhyt häntä on puoliksi musta. Ressun kaulassa on aina ohut kaulapanta.

Ressu kävelee pääasiassa kahdella jalalla, paitsi vanhoissa 1950-luvun stripeissä. Se asuu Jaska Jokusen pihalla koirankopissa, yleensä maaten sen katolla. Ressun koppi on ilmeisesti sisäpuolelta paljon suurempi kuin miltä se ulkoa näyttää. Koppia ei ikinä näytetä sarjassa sisältä, ja ulkoakin se nähdään yleensä vain suoraan sivulta, lukuun ottamatta varhaisimpia strippejä. Ressun kopissa on sanottu olevan muun muassa biljardipöytä (osassa suomennoksista pingispöytä), van Goghin taidetta ja kirjastohuone. Van Gogh ja biljardipöytä tosin tuhoutuivat kopin palaessa maan tasalle vuonna 1966 ilmestyneessä tarinassa, mutta Ressu hankki tilalle Andrew Wyethin maalauksen.

Suuri osa Ressu-tarinoista liittyy Ressun mielikuvitusleikkeihin, joissa sillä on useita kuvitteellisia henkilöllisyyksiä. Näistä tunnetuin on ensimmäisen maailmansodan lentäjäsankari, joka metsästää punaista paronia Sopwith Camel -koneellaan – eli Ressu istuu koirankoppinsa katolla lentäjänlakki päässä. Tarinat päättyvät aina siihen, että Ressu kuvittelee tulleensa ammutuksi alas ja huutaa mielessään ”Kirottu Punainen paroni!” (Curse you, Red Baron!). Ressun muista mielikuvitusrooleista tunnettuja ovat yliopistokampuksen tähti Jakke Jäyhä (Joe Cool), kuuluisa kirjailija, salainen agentti, asianajaja sekä muukalaislegioonan kersantti. Usein Ressu julistaa myös olevansa ”maailmankuulu” jonkin ammatin edustaja. Varhaisemmissa stripeissä Ressu kuvittelee itsensä usein joksikin muuksi eläimeksi ja yrittää pelotella lapsia. Ressun korppikotkaimitaatio esiintyy myöhemmissäkin tarinoissa.

Ressu on kuvattu melko nautinnonhaluisena, sillä se viettää suuren osan ajastaan maaten koppinsa katolla ja sen jokaisen päivän kohokohta on ruoka-aika. Ressu suhtautuu omistajaansa Jaska Jokuseen usein melko välinpitämättömästi, eikä usein muista tämän oikeaa nimeä, vaan kutsuu häntä ”pyöreäpäiseksi pojaksi”. Joissain tarinoissa Ressu vaikuttaa kuitenkin olevan Jaska Jokusen läheisin ystävä. Myös Ressun suhde muihin lapsiin on värikäs. Se yrittää usein siepata Epun turvarievun tai suukottaa Tellua. Kutri yrittää toistuvasti huonolla menestyksellä usuttaa Ressun jahtaamaan jäniksiä, koska beaglet ovat jäniskoiria. Ressu korostaa kuitenkin pitävänsä ”pupuista” eikä tahdo niille pahaa. Ressu pelaa Jaska Jokusen baseball-joukkueessa polttajana (shortstop) ja sen sanotaan olevan joukkueen paras tai jopa ainoa hyvä pelaaja. Ressun nähdään usein harrastavan myös jääkiekkoa, taitoluistelua, tennistä, hölkkää, golfia, amerikkalaista jalkapalloa ja muita urheilulajeja. Iloisena Ressu usein myös tanssii.

Ressu kirjoittaa usein koppinsa katolla kirjoituskoneellaan romaanikäsikirjoituksia, joita se lähettää kustantajille mutta ei saa koskaan julkaistua. Tekstit ovat yleensä lyhyitä ja huonoja. Toistuvasti Ressu aloittaa käsikirjoituksensa lauseella ”Oli synkkä ja myrskyinen yö” (It was a dark and stormy night), joka on alun perin 1800-luvun brittiläisen kirjailijan Edward Bulwer-Lyttonin teoksen Paul Clifford aloituslause, tai jollain sen muunnelmalla. Yhdessä tarinassa Ressu saa kaksi lyhyttä lukua käsittäneen romaaninsa valmiiksi. Tenavat-kokoelmia julkaissut kustantamo julkaisi vuonna 1971 kirjan Snoopy and ”It Was a Dark and Stormy Night”, joka sisältää sekä Ressun romaanin että kehyskertomuksen Ressusta kirjoittamassa sitä. Sisempi kirja on ilmoitettu Ressun kirjoittamaksi ja sen kansikuva Tellun piirtämäksi.Snoopy and ”It Was a Dark and Stormy Night”  Curious Pages. Viitattu 26.12.2014. Teos on suomennettu vuonna 1973 nimellä Ressu kirjoittaa kirjan ”Oli synkkä ja myrskyinen yö”.Tenavat Sarjakuvat.eurocomics.info. Viitattu 21.12.2014.

Ressuun liittyviä sivuhahmoja
Ressulla on pieni keltainen lintuystävä, Kaustinen (Woodstock). Ressu myös johtaa Kaustisen ja muutaman muun linnun muodostamaa partioryhmää (Beagle scouts), jotka vaeltelevat usein luonnossa. Ressun päävihollinen on suuri ja voimakas naapurin kissa nimeltä Toinen Maailmansota (World War II), jota ei koskaan näytetä sarjassa, mutta joka kykenee hajottamaan Ressun kopin yhdellä käpälänheilautuksella.

Ressulla on mainittu olevan yhteensä seitsemän sisarusta. Aavikolla asuva veli Remppu (Spike) esiintyy sisaruksista sarjassa eniten. Muita sarjassa esiintyviä Ressun veljiä ovat Rellu (Marbles), Antti (Andy) ja rumana kuvattu Olavi (Olaf). Lisäksi Ressulla on ainakin yksi sisko, Regina (Belle). Televisioanimaatiossa Ressun sukukokous (1991) esiintyivät kaikki Ressun sisarukset, viisi veljeä ja kaksi siskoa: Spike, Andy, Olaf, Marbles, Rover, Belle ja Molly. Näistä Rover ja Molly eivät ole Schulzin sarjakuviin perustuvia hahmoja.Frequently Asked Questions  Charles M. Schulz -museo. Viitattu 26.12.2014.

Ressun lapsuudenkoti oli Kukkakummun koiratarha (Daisy Hill Puppy Farm). Ressun ensimmäinen omistaja ei ollut Jaska Jokunen, sillä vuonna 1968 ilmestyneessä tarinassa Ressun ensimmäiseksi omistajaksi paljastui Lila-niminen tyttö. Hän esiintyy myös elokuvassa Ressu lähtee maailmalle (1972) sekä Ressun sukukokouksessa.

Ääni animaatioissa
Sarjakuvassa Ressu ilmaisee itseään ajatuskuplissa, mutta Tenavat-animaatioissa Ressun ajatuksia ei kuulla ja hahmo on käytännössä mykkä, lukuun ottamatta naurun ja itkun kaltaisia ääntelyitä. Näin tehtiin, koska Schulz ei halunnut Ressun puhuvan animaatioissa. Ohjaaja Bill Meléndez ääninäytteli Ressun äännähdykset kaikissa elinaikanaan valmistuneissa Tenavat-animaatioissa. Ressun omalaatuinen ääni tuotettiin pyörittämällä ääninauhaa moninkertaisella nopeudella.Bill Melendez on Snoopy's voice from the "Charlie Brown" specials (Bill Meléndezin haastattelu)  Youtube.com. Viitattu 26.12.2014. Poikkeuksen muodostavat musikaalisovitukset Olet hyvä mies, Jaska Jokunen (You’re a Good Man, Charlie Brown, 1985) ja Snoopy!!! The Musical (1988), joissa Ressun kuullaan puhuvan ja laulavan. Hahmon äänenä on ensin mainitussa Robert Towers ja jälkimmäisessä Cam Clarke.

Ressun nykyinen ääninäyttelijä Apple TV+ -suoratoistopalveluun tuotetuissa animaatioissa on Terry McGurrin.Snoopy voice  Behind the voice actors. Viitattu 25.1.2025.

Hahmon historia
Ressun tärkeimpänä esikuvana toimi Spike-niminen sekarotuinen koira, jonka Schulzin perhe omisti 1930-luvulla. Schulzin mukaan se oli poikkeuksellisen älykäs, ja ymmärsi ainakin 50 eri sanaa.1930  Charles M. Schulz -museo. Viitattu 26.12.2014. Schulzin äiti oli tiettävästi toivonut, että jos perhe hankkisi vielä uuden koiran, sen nimeksi tulisi Snoopy.David Michaelis: Schulz and Peanuts: A Biography, pehmeäkantinen laitos, s. 128, 220. Harper Perennial, New York 2008.

Jo Tenavien edeltäjässä, Schulzin vuosina 1947–1950 piirtämässä Li’l Folks -sarjassa esiintyi koira, joka muistutti suuresti Ressun varhaista muotoa.Charles M. Schulz: Li'l Beginnings  Fivecentsplease.org. Viitattu 26.12.2014. Tenavien aloittaessa ilmestymisensä vuonna 1950 Schulz valitsi koiran yhdeksi neljästä alkuperäisestä hahmosta. Hahmon nimeksi piti alkujaan tulla Sniffy, mutta Schulz vaihtoi sen Snoopyksi nähtyään hieman ennen Tenavien alkamista Sniffy-nimisestä koirasta kertoneen toisen sarjakuvan. Ressu esiintyi ensimmäisen kerran kolmannessa Tenavat-stripissä, joka ilmestyi 4. lokakuuta 1950.Meet the Gang  Fivecentsplease.com. Viitattu 26.12.2014. Schulz kertoi päättäneensä Ressun olevan rodultaan beagle, koska se oli hänen mielestään hauskalta kuulostava sana.Celebrating Peanuts 60 years, s. 35. Andrews McMeel Publishing, Kansas City 2009. Kaikkein varhaisimmissa Tenavat-stripeissä Ressu ei ole selkeästi Jaska Jokusen koira, vaan vaikuttaa lasten yhteiseltä koiralta.Peanuts FAQ (koonnut Derrick Bang), kohta 4.29)  Fivecentsplease.org. Viitattu 27.12.2014.

Ressu oli sarjan alkuvuosina kuvattu melko tavallisena koiranpentuna, mutta vähitellen Schulz alkoi kehittää sille mielikuvituksellisia ominaisuuksia ja taipumuksia. Klassinen näkymä Ressusta nukkumassa koppinsa katolla sivulta päin nähtynä esiintyi ensimmäisen kerran 20. helmikuuta 1960. Seuraavan vuosikymmenen aikana Ressu muuttui yhä ihmismäisemmäksi ja sai melko hallitsevan aseman Tenavissa. Ressun tunnetuin ja suosituin alter ego eli ensimmäisen maailmansodan lentäjäsankari tuli mukaan kesällä 1965. Schulz kertoi saaneensa siihen idean pojaltaan Montelta, joka rakenteli tuolloin lentokoneiden pienoismalleja.Michaelis 2008, s. 387–397.

Kaikkein viimeisessä Tenavat-stripissä 13. helmikuuta 2000 Schulzin jäähyväiskirje lukijoille oli esitetty Ressun kirjoituskoneellaan kirjoittamana.Tenavien jäähyväisstrippi (väritettynä)

Ressua on käytetty useiden Yhdysvaltain ilmavoimien yksiköiden epävirallisena maskottina ja monet lentokoneet ja ohjukset saivat lempinimensä sen mukaan. Vuoden 1969 Apollo 10 -kuulennolla kuumoduuli nimettiin Snoopyksi.Michaelis 2008, s. 387, 397, 399–400. Lisäksi NASA käytti Ressua astronauttien turvallisuusohjelman virallisena maskottina.1960  Charles M. Schulz -museo. Viitattu 14.12.2014. Vuosien 1968 ja 1972 Yhdysvaltain presidentinvaaleissa joukko äänestäjiä äänesti Ressua write-in-ehdokkaana. Kalifornian osavaltio sääti tämän jälkeen lain, joka kielsi äänestämästä fiktiivistä hahmoa.

Entinen jäätanssija Judy Sladky oli usean vuosikymmenen ajan Ressun virallinen esittäjä erilaisissa lapsille ja aikuisille suunnatuissa tapahtumissa.Rheta Grimsley Johnson: Good Grief: The Story of Charles M. Schulz, s. 147–148. Ravette Books, Sussex 1989.

Ressu sai marraskuussa 2015 oman tähden Hollywood Walk of Fame -kadulle Charles M. Schulzin tähden viereen.Ressu sai oman tähden Hollywoodin Walk of Famelle Yle 3.11.2015. Viitattu 3.11.2015.

 Lähteet 

Aiheesta muualla

 Hannu Harju: Jopa postilaatikko inhoaa maailman kuuluisimman kirjailijakoiran tekstejä. Helsingin Sanomat 19.7.2015.

Luokka:Tenavien hahmot
Luokka:Kuvitteelliset koirat
Luokka:Hollywood Walk of Fame